אסתר שקלים

אסתר שקלים (נולדה ב-19 בינואר 1954) היא משוררת ישראלית פמיניסטית מזרחית. שקלים היא חוקרת קהילות ישראל ואוצרת אמנות יהודית. בשירתה שוטחת שקלים את חוויית הזהות הנשית, היהודית והמזרחית במרחב המשפחתי והציבורי. אסתר שקלים נולדה בטהראן בירת איראן, בת לנורית ולפרץ שקלים. בשנת 1958 עלתה עם משפחתה לישראל, שבה הפך אביה לסוחר שטיחים ובעל רשת חנויות שטיחים. לאחר שירות לאומי ולימודי ספרות והיסטוריה לתואר ראשון באוניברסיטת בר-אילן, נישאה וילדה שלושה ילדים. מאוחר יותר התגרשה. סיימה תואר שני בהצטיינות באוניברסיטת וושינגטון בארצות הברית ותואר שלישי באוניברסיטת תל אביב בחוג להיסטוריה של עם ישראל, ומשמשת כיום כחוקרת אורחת במרכז אליאנס ללימודים איראניים באוניברסיטת תל אביב. היא עוסקת בחקר המנהגים בעדות ישראל השונות בכלל, ובעדה הפרסית בפרט. בעברה שימשה מנהלת "המרכז למורשת קהילות ישראל" במוזיאון ארץ ישראל בתל אביב, מדריכה ארצית ומחוזית לאמנות יהודית ומורשת קהילות ישראל במשרד החינוך וכתבה ערכות לימוד, ספרים ומאמרים העוסקים במורשת קהילות ישראל בכלל, וכן היסטוריה ובתרבות של יהודי איראן. במחקריה היא כותבת על מנהגי החגים בקהילות ישראל ועל המייחד את העדות השונות במזרח ובמערב בבואן לקיים את המועדים המאחדים את כלל עם ישראל. בהתחקותה אחר המקורות למנהגים השונים וביטוייהם (גם באמנות היהודית), היא מעלה לא רק את הנימוקים הדתיים והלאומיים למנהגים, אלא גם את השפעות המנהגים של הסביבה הלא-יהודית על יצירת המנהגים היהודיים ועיצובם, ומעלה על נס את הדרך בה גיירו חכמינו מנהגים אלו, והעלו אותם בקודש. שירתה של שקלים עוסקת במפגש התרבויות מזרח-מערב ובמעמדה של האישה בתרבות הפרסית והמזרחית, במסורת היהודית ובחברה הישראלית והמערבית, זאת תוך ניכוס טקסטים קאנוניים וניהול דו-שיח מתמיד עם התנ"ך, המשנה, התלמוד, המדרש והאגדה, הפרשנות המסורתית, הפיוט, הספרות העברית לדורותיה ועוד. בשירתה מתוארת מאבקה של האישה המזרחית המבקשת שוויון והגשמה אישית, והאמביוולנטיות הנוצרת בקרבה של אישה מודרנית ישראלית, דתית ופמיניסטית הצומחת על ברכי התרבות המזרחית הפטריאכלית-שבטית. שיריה של שקלים מתארים את התהליך שעברה ממצב של קרע נפשי ובעיה של זהות ושייכות אל פיוס ושלמות הרמונית בין זהויותיה השונות; ממצב של הרגשת נחיתות ובושה במוצאה המזרחי פרסי לחוויה של גאווה עדתית ורצון לחקור זהות זו על היבטיה השונים ולהנחילה ברבים. בצד הזדהות עמוקה עם מורשת התרבות היהודית המזרחית ותביעה להכרה בחלקם של יהודי המזרח בהיסטוריה הלאומית היהודית המשותפת לכלל עם ישראל מנהלת המשוררת דיאלוג נוקב עם נורמות מסוימות הקיימות בתרבות המזרחית, באורתודוקסיה הדתית ובחברה הישראלית ביחס למעמדה של האישה תוך תביעה לשינוי מן המזרח ומן המערב כאחד. מה נשתנה באמת? השפעות ראש השנה הפרסי הנוכרי הקדום (הנורוז) על מנהגי פסח וההגדה בעדות ישראל, הוצאת כרמל, ירושלים 2024 (246 עמ') מה צריכה אישה לדעת, ספר שירים הוצאת כנרת זמורה ביתן, 2017. שרקיה ספר שירים הוצאת כנרת זמורה ביתן, 2006. שיריה פורסמו גם בספרים בהוצאות חשובות, ספרי לימוד שונים, כתבי עת ומוספים ספרותיים. Shkalim Esther. A Mosaic of Israel's Traditions. Devora Publishing. Jerusalem/New York, 2006. (309 עמ' עם מבוא מאת פרופ' דניאל שפרבר, חתן פרס ישראל) אסתר שקלים, אלמות, באנתולוגיה "תמונה קבוצתית" (ספרות ישראלית במאה ה-21), עמ' 525–526, הוצאת כרמל, 2017. אתר האינטרנט הרשמי של אסתר שקלים אסתר שקלים, ברשת החברתית פייסבוק אסתר שקלים, ב"לקסיקון הספרות העברית החדשה" הספרים של אסתר שקלים, באתר "סימניה" אסתר שקלים, במיזם "סופרים קוראים" של המרכז לספריות וספרות בישראל אסתר שקלים באנתולוגיה מקוונת לשירה עברית באתר של נילי דגן נרי ליבנה, קול מהשטיח, באתר הארץ, 21 ביוני 2006 סבינה מסג, "אבותי לא התפללו לפאתי מזרח קדימה", באתר הארץ, 14 במאי 2007 פמיניסטית, גרושה, פרסית דתיה? באתר המולטי יקום של אלי אשד, 22 בפברואר 2008 ג'ני אלעזרי, אסתר שקלים חושפת: "אימא אמרה לי בלעי, סתמי והחרישי", באתר mynet‏ רעננה, 10 בספטמבר 2017 אינס אליאס, המשוררת אסתר שקלים לא רוצה שהגבר המזרחי ישתנה, באתר הארץ, 1 בפברואר 2018 אריאל הורוביץ, ‏"בילדותי הרגשתי שא־לוהים גר בבית שלי", בעיתון מקור ראשון, 22 באוקטובר 2018 מבחר שירים של אסתר שקלים במגזין גלויה אסתר שקלים חושפת: "אימא אמרה לי בלעי, סתמי והחרישי", באתר mynetraanana, ‏2017-09-10